## L’Institut Valencià de Cultura convoca quatre laboratoris d’investigació de dansa contemporània a través d’Espai LaGranja

*** Estan dirigits a professionals de la Comunitat Valenciana i es desenrotllaran durant els mesos de maig, juny i juliol a València, Elx i Castelló de la Plana
* L’enviament de sol·licituds s’ha de fer entre el 22 de gener i el 24 de febrer de 2025**

L’Institut Valencià de Cultura, a través d’Espai LaGranja, convoca quatre laboratoris d’investigació entorn de la dansa contemporània i les arts del moviment, que es desenrotllaran durant maig, juny i juliol en l’Espai LaGranja de València, en l’Escorxador d’Elx i l’Espai d’Art Contemporani de Castelló (EACC) de Castelló de la Plana.

Els laboratoris es dirigixen a professionals valencians de la dansa, amb la finalitat de donar suport a la investigació, l’exploració i el desenrotllament de projectes en procés en una etapa inicial o intermèdia.

Espai LaGranja, dependent de la Conselleria d’Educació, Cultura, Universitats i Ocupació, té entre els seus objectius convertir-se en un centre especialitzat en la investigació i desenrotllament de la dansa contemporània i les arts del moviment.

Per a la directora adjunta d’Arts Escèniques de l’IVC, María José Mora, amb la convocatòria d’estos laboratoris, “volem realçar els processos creatius, estimular la innovació escènica i, per descomptat, enfortir el teixit professional local, i per a fer-ho facilitarem espai, recursos econòmics i acompanyament per al desenrotllament de la investigació”.

La convocatòria va dirigida a investigadors, artistes i col·lectius d’àmbit local que treballen en les àrees de la dansa i les arts vives, que estiguen desenrotllant durant 2025 un projecte d’investigació que tinga el cos, el moviment i el pensament coreogràfic com a eix central de la investigació.

Se seleccionaran quatre projectes per a desenrotllar-se durant els mesos de maig, juny i juliol: dos a València (Espai LaGranja), un altre a Elx (CCCE - Centre de Cultura Contemporània l’Escorxador) i un altre a Castelló de la Plana (EACC).

En esta edició, per a incidir en el suport al sector professional local, els quatre laboratoris seran per a projectes desenrotllats per professionals de la Comunitat Valenciana. El resultat del treball d’investigació es mostrarà en una exhibició pública en acabar el procés en cada espai de treball.

Es poden presentar projectes d’escriptura, d’investigació pedagògica, d’investigació de moviment, de pensament, etc., que no tinguen en la seua finalitat l’exhibició immediata d’una obra o resultat final. Les sol·licituds s’han d’enviar en format digital entre el 22 de gener i el 24 de febrer de 2025 al correu espailagranja@ivc.gva.es.

La comissió de valoració estarà formada per la directora adjunta d’Arts Escèniques de l’IVC o persona en qui delegue, un representant de l’Associació de Professionals de Dansa de la Comunitat Valenciana (APDCV), un representant de l’Associació Valenciana d’Empreses de Dansa (AVED), el director de CCCE l’Escorxador i la directora de l’EACC. Es valorarà de manera especial el nivell de compromís amb el procés d’investigació exigint dedicació plena en el desenrotllament i consecució del projecte.

Tota la informació està disponible en la pàgina web d’[Espai LaGranja](https://ivc.gva.es/es/escena/programacion-escena/espailg).

Fecha: 21/01/2025